SVI ธุรกิจฟื้นตัวตั้งแต่ Q2/61 โบรกฯปรับคำแนะนำเป็นซื้อเป้า 4.90 บ.
SVI ธุรกิจฟื้นตัวตั้งแต่ Q2/61โบรกฯปรับคำแนะนำเป็นซื้อเป้าหมาย 4.90 บ.
27 ก.พ. 2561

บล.ฟินันเซีย ไซรัส ระบุในบทวิเคราะห์วันนี้(27ก.พ.) ว่า บริษัท เอสวีไอ จำกัด (มหาชน) หรือ SVI คาดเห็นการฟื้นตัวของผลประกอบการตั้งแต่ ไตรมาส 2/61 เป็นต้นไป จากปัญหาขาดแคลนวัตถุดิบที่เริ่มคลี่คลาย ซึ่งน่าจะช่วยให้บริษัทเพิ่มอัตราการใช้กำลังการผลิตได้เต็มที่ และมีอัตรากำไรที่ดีขึ้นอีกครั้ง และคาดเห็นรายได้จะเติบโตต่อเนื่อง ภายหลังรับรู้ลูกค้ารายใหม่ 2 รายในปีก่อนได้เต็มปี และมีแนวโน้มได้ลูกค้ารายใหม่ต่อเนื่องในปีนี้
อย่างไรก็ตาม ยังกังวลต่อผลประกอบการ ไตรมาส 1/61 อาจยังฟื้นตัวไม่เต็มที่ จากสถานการณ์ค่าเงินบาทแข็งค่า และค่อนข้างผันผวนระหว่างไตรมาสด้วย  ยังคงประมาณการกำไรสุทธิปี  61 ที่ 656 ล้านบาท (+33.4% Y-Y) ด้วยสมมติฐานค่าเงินบาทที่ 33 บาทต่อ USD และคงราคาเป้าหมายที่ 4.9 บาท (อิง PE เดิม 17 เท่า) ยังมี Upside 15.6% และจ่ายปันผลงวดปี 2017 หุ้นละ 0.083 บาท/หุ้น คิดเป็น Yield 2% กำหนดขึ้น XD 9 พ.ค. และจ่ายเงิน 18 พ.ค. ปรับคำแนะนำขึ้นเป็น ซื้อ จากเดิม ถือ หลังมองผ่านจุดต่ำสุดแล้ว และเห็นคำสั่งซื้อแข็งแกร่งต่อเนื่อง
ล่าสุดบริษัทได้ทำการซื้อหุ้นคืน 77.35 ล้านหุ้น (คิดเป็น 38.7% ของจำนวนที่จะซื้อคืนสูงสุด และคิดเป็น 3.4% ของจำนวนหุ้นที่ชำระแล้ว) ที่ราคาเฉลี่ย 4.41 บาท/หุ้น คงเหลือจำนวนหุ้นที่จะซื้อคืนได้อีก 122.64 ล้านหุ้น ก่อนที่โครงการจะครบกำหนด 12 เม.ย.  61